REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/70-19

27. mart 2019. godine

B e o g r a d

ZAPISNIK

69. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 27. MARTA 2019. GODINE

Sednica je počela u 09,15 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Zoran Bojanić, Goran Kovačević, Sonja Vlahović, Olivera Pešić, Srbislav Filipović, Momo Čolaković i Zoltan Pek.

Sednici su prisustvovali i Tanja Damnjanović Tomašević (zamenik Veroljuba Arsića), Zoran Despotović (zamenik Miljana Damjanovića), Gorica Gajić (zamenik Milana Lapčevića) i Đorđe Kosanić (zamenik Vojislava Vujića).

Sednici nisu prisustvovali članovi Odbora: Dušan Bajatović, Milorad Mirčić, Saša Radulović, Goran Ćirić, Milorad Mijatović, niti njihovi zamenici.

Sednici je prisustvovala i gospođa Ana Tripović, v.d. direktora Uprave za javni dug u Ministarstvu finansija.

Na predlog predsednika, Odbor je, većinom glasova (**10 glasova za, jedan član Odbora koji nije iskoristio pravo glasa**) utvrdio sledeći:

D n e v n i r e d :

- Usvajanje zapisnika sa 67. i 68. sednice Odbora;

1. Razmatranje Predloga zakona o potvrđivanju Akta o osnivanju Azijske infrastrukturne investicione banke (broj 011-394/19 od 6. marta 2019. godine);
2. Donošenje odluke o pokretanju postupka za utvrđivanje predloga za izbor člana Republičke komisije za zaštitu prava u postupcima javnih nabavki;
3. Donošenje odluke o obrazovanju Radne grupe za sprovođenje postupka za izbor člana Republičke komisije za zaštitu prava u postupcima javnih nabavki.

Pre prelaska na rad po utvrđenom dnevnom redu koji je Odbor utvrdio većinom glasova **(10 glasova za, jedan član Odbora koji nije iskoristio pravo glasa), Odbor je, bez primedbi,** usvojio zapisnik sa 67. sednice Odbora, koja je održana 18. marta 2019. godine, i zapisnik sa 68. sednice Odbora, koja je održana 21. marta 2019. godine.

**PRVA TAČKA DNEVNOG REDA:** Razmatranje Predloga zakona o potvrđivanju Akta o osnivanju Azijske infrastrukturne investicione banke (broj 011-394/19 od 6. marta 2019. godine).

Predsednik Odbora je dala reč povereniku Vlade gospođi Ani Tripović, v.d. direktora Uprave za javni dug u Ministarstvu finansija, koja je obrazložila razloge za pristupanje Azijskoj infrastrukturnoj banci, kao i sam Predlog zakona.

Nakon završenog izlaganja Odbor je, na osnovu člana 156. stav 3. Poslovnika Narodne skupštine, većinom glasova (**10 glasova za, jedan član Odbora koji nije iskoristio pravo glasa) odlučio da podnese sledeći**

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Akta o osnivanju Azijske infrastrukturne banke.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

**DRUGA TAČKA DNEVNOG REDA:** Donošenje odluke o pokretanju postupka za utvrđivanje predloga za izbor člana Republičke komisije za zaštitu prava u postupcima javnih nabavki.

Aleksandra Tomić, predsednica Odbora je članove i zamenike članova podsetila da je Narodna skupština Republike Srbije je na Četvrtoj sednici Drugog redovnog zasedanja u 2018. godini, održanoj 7. decembra 2018. godine, donela Odluku o prestanku funkcije člana Republičke komisije za zaštitu prava u postupcima javnih nabavki, Branimiru Blagojeviću, zbog podnošenja ostavke, kao i na odredbe Zakona o javnim nabavkama kojima je propisan način izbora članova Republičke komisije za zaštitu prava u postupcima javnih nabavki.

Kako bi se što pre obezbedili uslovi za neometan rad Republičke komisije, potrebno je da Odbor donese odluku o pokretanju postupka za utvrđivanje predloga kandidata za izbor člana, što podrazumeva sprovođenje javnog konkursa, koji će biti objavljen u „Službenom glasniku RS“, dnevnom listu „Politika“ i na internet stranici Narodne skupštine.

Na predlog predsednika, Odbor je, većinom glasova (**10 glasova za, jedan član Odbora koji nije iskoristio pravo glasa),** utvrdio Odluku o pokretanju postupka za utvrđivanje predloga kandidata za izbor člana Republičke komisije za zaštitu prava u postupcima javnih nabavki.

**TREĆA TAČKA DNEVNOG REDA:** Donošenje odluke o obrazovanju Radne grupe za sprovođenje postupka za izbor člana Republičke komisije za zaštitu prava u postupcima javnih nabavki.

Na predlog predsednika, Odbor je, većinom glasova (**10 glasova za, jedan član Odbora koji nije iskoristio pravo glasa) odlučio da**, u cilju efikasnijeg rada Odbora u postupku utvrđivanja predloga kandidata za izbor člana Republičke komisije za zaštitu prava u postupcima javnih nabavki, obrazuje Radnu grupu za sprovođenje postupka za predlaganje kandidata za izbor člana Republičke komisije za zaštitu prava u postupcima javnih nabavki u sastavu: Veroljub Arsić, predsedavajući, i članovi Goran Ćirić, prof.dr Milorad Mijatović, Milan Lapčević i Goran Kovačević.

Sednica Odbora je završena u 09,25 časova.

Sednica je tonski snimana.

SEKRETAR PREDSEDNIK

Tijana Ignjatović dr Aleksandra Tomić